എല്ലാ പ്രശ്നങ്ങളും പരിഹരിക്കാന് സാധിക്കുമെന്ന് വി.ഡി. സതീശന് പുതുപ്പള്ളി: പാര്ട്ടിക്കുള്ളിലെ എല്ലാ പ്രശ്നങ്ങളും പരിഹരിക്കാന് സാധിക്കുമെന്നാണ് പ്രതീക്ഷയെന്ന് പ്രതിപക്ഷ നേതാവ് വി.ഡി. സതീശന്. അക്കാര്യത്തില് തനിക്ക് പൂര്ണ വിശ്വാസമുണ്ട്. പ്രശ്നങ്ങളില് ചര്ച്ചകള് തുടരുമെന്നും സതീശന് വ്യക്തമാക്കി. പുതുപ്പള്ളിയിലെ വസതിയില് ഉമ്മന്ചാണ്ടിയുമായി കൂടിക്കാഴ്ച നടത്തിയ ശേഷം മാധ്യമങ്ങളോട് സംസാരിക്കുകയായിരുന്നു അദ്ദേഹം.പ്രശ്നങ്ങളില് പരിഹാരം കാണാനുള്ള പൂര്ണ ചുമതല കെ.പി.സി.സി. അധ്യക്ഷനും പ്രതിപക്ഷ നേതാവ് എന്ന നിലയില് തനിക്കുമുണ്ട്. മുതിര്ന്ന നേതാക്കളുടെ പ്രയാസങ്ങള് പരിഹരിക്കപ്പെടും. മുതിര്ന്ന നേതാവായ ഉമ്മന്ചാണ്ടിയുടെ അനുഗ്രഹത്തോടെയും പിന്തുണയോടെയും സംഘടനയിലെ പരിഷ്കാരങ്ങള്ക്ക് തുടക്കം കുറിക്കണമെന്നാണ് ആഗ്രഹം. കെ.പി.സി.സി അധ്യക്ഷന് കെ. സുധാകരനെ ഉള്പ്പെടുത്തി ഒറ്റക്കും കൂട്ടായും ചര്ച്ചകള് നടക്കും. രമേശ് ചെന്നിത്തലയുമായും കൂടിക്കാഴ്ച നടത്തും. സംഘടനാപരമായ കാര്യങ്ങള് കെ.പി.സി.സി അധ്യക്ഷന് വിശദീകരിക്കും. കോണ്ഗ്രസ് തിരിച്ചു വരണമെന്ന് ജനങ്ങള് ആഗ്രഹിക്കുന്നുവെന്നും സതീശന് പറഞ്ഞു. സി.പി.എം, ബി.ജെ.പി അടക്കം എല്ലാ പാര്ട്ടികളിലും പ്രശ്നങ്ങളുണ്ട്. അതാത് പാര്ട്ടികളുടെ നേതൃത്വം ഇടപെട്ട് പ്രശ്നങ്ങള് പരിഹരിക്കാറാണ് പതിവ്. മുഖ്യമന്ത്രിയുടെയും ബി.ജെ.പിയുടെയും രാഷ്ട്രീയ ആക്ഷേപങ്ങള്ക്കാണ് പ്രതിപക്ഷ നേതാവ് എന്ന നിലയില് താന് മറുപടി നല്കേണ്ടതെന്നും വി.ഡി. സതീശന് ചൂണ്ടിക്കാട്ടി. ഫോണില് പോലും നേതാക്കള് തമ്മില് സംസാരിക്കാറില്ലെന്നാണ് ചില പത്രങ്ങളില് വാര്ത്ത വന്നത്. അത് ശരിയല്ലെന്നും ഫോണില് സംസാരിക്കാറുണ്ടെന്നും സതീശന് മാധ്യമപ്രവര്ത്തകരോട് പറഞ്ഞു.